

**H O T Ă R Â R E**

**pentru modificarea Hotărârii Consiliului Județean Cluj nr. 204/2023**

**privind aprobarea prelungirii perioadei de implementare a Proiectului**

**“Construirea sediului Centrului Școlar pentru Educație Incluzivă” și a**

**cheltuielilor legate de proiect**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 105 din 17.05.2024 pentru modificarea Hotărârii Consiliului Județean Cluj nr. 204/2023 privind aprobarea prelungirii perioadei de implementare a Proiectului “Construirea sediului Centrului Școlar pentru Educație Incluzivă” și a cheltuielilor legate de proiect, propus de Preşedintele Consiliului Judeţean Cluj, domnul Alin Tişe, care este însoțit de Referatul de aprobare cu nr. 20607/15.05.2024; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 20608/15.05.2024 şi de Avizul cu nr. 20607 din 20.05.2024 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* Proiectul “Construirea sediului Centrului Școlar pentru Educație Incluzivă”, cod SMIS 121033;
* Programul Operațional Regional 2014 – 2020 adoptat de Comisia Europeană (CE) pe data de 23 iunie 2015;
* Contractul de finanțare nr. 4895/22.11.2019 încheiat între Ministerul Dezvoltării Regionale și Administrației Publice, în calitate de Autoritate de Management pentru Programul Operațional Regional 2014-2020, Organismul Intermediar Agenția de Dezvoltare Regională Nord-Vest, și Unitatea Administrativ Teritorială Județul Cluj;
* Instrucțiunea emisă de Autoritatea de Management Programul Operațional Regional 2014 – 2020 – Acțiuni AM/OI cu nr. 207/31.10.2023 privind pregătirea în vederea închiderii Programului Operațional Regional 2014-2020;
* Decizia Ministrului investițiilor și Proiectelor Europene nr. 155/31 iulie 2023 privind aprobarea metodologiilor de analiză a proiectelor aflate în implementare în cadrul programului, în vederea elaborării listei proiectelor etapizate, a listei proiectelor nefuncționale, a listei proiectelor nefinalizate, precum și listele preliminare cuprinzând aceste proiecte;
* Hotărârea Consiliului Județean Cluj nr. 40/2018 privind aprobarea Proiectului “Construirea sediului Centrului Școlar pentru Educație Incluzivă” și a cheltuielilor legate de proiect, cu modificările și completările ulterioare;
* Hotărârea Consiliului Județean Cluj nr. 241/2017 privind aprobarea indicatorilor tehnico-economici ai obiectivului de investiții ,,Sediul Centru Școlar pentru Educație Incluzivă", cu modificările și completările ulterioare;
* Hotărârea Consiliului Județean Cluj nr. 204/2023 pentru aprobarea prelungirii perioadei de implementare a Proiectului “Construirea sediului Centrului Școlar pentru Educație Incluzivă” și a cheltuielilor legate de proiect;

Luând în considerare prevederile:

* art. 2, ale art. 58 alin. (1) și (3), ale art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 - 153, art. 215 - 216 și ale art. 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. b), c) și d) și alin. (5) lit. a) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 42 și ale art. 44 - 45 din Legea privind finanțele publice locale nr. 273/2006, cu modificările și completările ulterioare;
* Ordonanței de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobată prin Legea nr. 105/2016, cu modificările și completările ulterioare;
* Ordonanței de urgență a Guvernului nr. 64/2009 privind gestionarea financiară a instrumentelor structurale şi utilizarea acestora pentru obiectivul convergenţă, aprobată prin Legea nr. 362/2009, cu modificările și completările ulterioare;
* Ordonanței de urgență a Guvernului nr. 36/2023 privind stabilirea cadrului general pentru închiderea programelor operaționale finanțate în perioada de programare 2014 – 2020;
* Hotărârii Guvernului nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014 - 2020;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. I.** Hotărârea Consiliului Județean Cluj nr. 204/2023 pentru aprobarea prelungirii perioadei de implementare a Proiectului “Construirea sediului Centrului Școlar pentru Educație Incluzivă” și a cheltuielilor legate de proiect, se modifică după cum urmează:

1. Articolul 1 se modifică și va avea următorul cuprins:

"**Art. 1.** Se aprobă prelungirea până la data de 30.09.2024 a duratei de implementare a Proiectului “Construirea Sediului Centrului Școlar pentru Educație Incluzivă”, în scopul realizării integrale a activităților proiectului; a atingerii indicatorilor, rezultatelor și obiectivelor propuse și a asigurării funcționalității proiectului, așa cum sunt prevăzute în Cererea de finanțare și Contractul de finanțare nr. 4895/22.11.2019."

**Art. II.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Dezvoltare şi Investiţii, precum și Centrul Școlar pentru Educație Incluzivă Cluj-Napoca.

**Art. III.** Prezenta hotărâre se comunică Direcţiei Generale Buget-Finanţe, Resurse Umane; Direcției Dezvoltare și Investiții; Centrului Școlar pentru Educație Incluzivă Cluj-Napoca, precum și Prefectului Judeţului Cluj şi se aduce la cunoştinţă publică prin afișare la sediul Consiliului Județean Cluj şi postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 85 din 27 mai 2024**

*Prezenta hotărâre a fost adoptată cu 36 de voturi “pentru”,* *iar un membru al Consiliului județean nu a votat, fiind astfel respectate prevederile legale privind majoritatea de voturi necesară.*